नेपाल र लाओसबीचको खेलको टिकटदर ३०० र ५०० रुपैयाँ
अखिल नेपाल फुटबल संघ(एन्फा) ले फिफा विश्वकप-२०२६ को प्रारम्भिक छनोट चरणअन्तर्गत नेपाल र लाओसबीचको खेलको टिकटदर निर्धारण गरेको छ ।
काठमाडौँ — अखिल नेपाल फुटबल संघ(एन्फा) ले फिफा विश्वकप-२०२६ को प्रारम्भिक छनोट चरणअन्तर्गत नेपाल र लाओसबीचको खेलको टिकटदर निर्धारण गरेको छ ।तस्बिर : एन्फाएन्फाका प्रवक्ता सुरेश साहका अनुसार टिकटदर साधारण पारापिटतर्फ ३०० रुपैयाँ र भीआईपी पारापिटतर्फ ५०० रुपैयाँ कायम गरिएको छ ।खेलको टिकट अखिल नेपाल फुटबल संघ आफैंले व्यवस्थापन गरी बिक्री गर्ने प्रवक्ता शाहले जानकारी दिएका छन् । खेलको व्यापारिक तथा प्रसारण अधिकार सिंगापुरस्थित स्पोर्ट फाइभलाई प्रदान गरिएको एन्फाले जनाएको छ । विश्वकप-२०२६ को एसियाली क्षेत्रअन्तर्गतको प्रारम्भिक छनोट चरणमा नेपालले यही असोज २५ गते अपराह्न ५ बजे दशरथ रंगशालामा लाओसको सामना गर्दैछ ।फिफा वरीयतामा १८६औं स्थानमा रहेको लाओससँग १७५औं स्थानमा रहेको नेपालले प्रतिस्पर्धा गर्न थालेको हो । मुख्य प्रशिक्षक भिसेन्जो अटो एनेसको मुख्य प्रशिक्षणमा २५ सदस्यीय टोली हाल बन्द प्रशिक्षणमा रहेको छ ।खेलका लागि लाओसको टिम अक्टोबर ९ मा नेपाल आइपुग्ने र प्रशिक्षणका लागि च्यासलस्थित च्यासल मैदानमा आवश्यक व्यवस्था मिलाइएको एन्फाले जानकारी दिएको छ । खेलको प्रत्यक्ष प्रसारणका लागि आवश्यक तयारी अन्तिम चरणमा पुगेको र केही दिनमै टुङ्गो लाग्ने एन्फाले जनाएको छ । नेपाल र लाओसबीच छनोटको दोस्रो लेग त्यही महिनाको १७ मा हुनेछ । नेपालसँगै प्रारम्भिक चरणमा २० टिम रहेका छन् ।अन्य खेलमा अफगानिस्तानले मंगोलिया, माल्दिभ्सले बंगलादेश, सिंगापुरले ग्वाम, यमनले श्रीलंका, म्यानमारले मकाउ, कम्बोडियाले पाकिस्तान, चिनियाँ ताइपेईले टिमोर लिस्टे, इन्डोनेसियाले ब्रुनाई तथा हङकङले भुटानको सामना गर्नेछन् ।